મારા એક મિત્ર એમ માને છે કે એકવીસમી સદીમાં લેખનના સાધન તરીકે પેનનો ઉપયોગ તરીકે ધીરે ધીરે ઓછો થતો જશે અને લેખનકાર્ય માટે કેવળ કોમ્પ્યુટર જ વપરાશે. તમારે જે કંઈ લેખનકાર્ય કરવાનું હોય એ ઘરે જ કોમ્પ્યુટર પર ઉતારવાનું થશે. બેન્કોમાં, પોસ્ટ ઓફિસમાં અને એવાં જાહેર સ્થળોએ કાઉન્ટર પર કોમ્પ્યુટરો રખાશે ને તમે નક્કી કરેલી રકમનો સિક્કો નાખી આવાં કોમ્પ્યુટર વાપરી શકશો. મારા મિત્રને ડર છે કે બેન્ક કે પોસ્ટ ઓફિસનું કોમ્પ્યુટરો ઉપાડી લાવાનું મને મન થશે અને કોઈક વાર બુદ્ધિ સાવ બગડશે અને હું આવું કોમ્પ્યુટરો ઘેર ઉપાડી લાવીશ તો મારા પર પોલીસકેસ થશે ને જતી જિંદગીએ મારે જેલમાં જવું પડશે, પણ મિત્રનો આ ડર અકારણ છે. આવું કદી નહિ બને. એક તો મારી ઉંમર જોતાં મારે બેન્ક કે પોસ્ટ ઓફિસમાં જવાનું થશે ત્યાં સુધી હજી પેનનું ચલણ ચાલુ રહેશે એમ હું માનું છું અને ધારો કે પેનને પદભ્રષ્ટ કરી કોમ્પ્યુટરો સંપૂર્ણપણે ચલણમાં આવી જાય તો પણ ચિંતા કરવાનું કોઈ કારણ નથી. કોઈની પચાસ-સો રૂપિયાવાળી પેન જોઈને એ પેનના માલિક બનવાની અને બને ત્યાં સુધી પૈસા ખર્ચ્યા વગર માલિક બનવાની ઇચ્છા મને થાય છે તે ખરું છે, પણ ચાલીસ-પચાસ હજાર રૂપિયાનું કોમ્પ્યુટરો જોઈ હું સહેજે લલચાઈશ નહિ એની મને ખાતરી છે.